Eufemisme

family planning («familieplanlegging») er en omskriving for salg av kondomer, feminine hygiene («kvinnelig hygiene») for vaginaldusj, feminine protection («kvinnelig beskyttelse») for tamponger og sanitary protection («sanitærbeskyttelse») for menstruasjonsbind.
Eufemisme, evfemisme (fra gresk euphemismos, avledet av euphemos, «ord med godt varsel»eufemisme, NAOB) eller «sminkeord» betegner i retorikken en forskjønnende eller nøytraliserende omskrivning av ord som kan virke støtende eller er en ubehagelig eller tabubelagt sak.Escolas ordbok, 1995 ISBN 82-7423-001-9

En eufemisme er et ufarlig ord eller uttrykk som brukes i stedet for et som anses som støtende eller antyder noe ubehagelig. Euphemism, Webster's Online Dictionary Noen eufemismer er ment å underholde, mens andre bruker intetsigende, harmløse begreper for konsepter som brukeren ønsker å bagatellisere. Eufemismer kan brukes til å maskere banning eller referere til emner som noen anser som tabu, som funksjonshemming, sex, utskillelse eller død på en høflig måte.«euphemism (n.)», Online Etymology Dictionary Eksempler på slike omskrivninger er innsatt framfor fange; å gå bort framfor å dø; engasjement framfor krigshandlinger.

 Etymologi 
Eufemisme er avledet fra det greske ordet eufemia (εὐφημία) som refererer til bruken av «ord av godt jærtegn»; det er en sammensetning av eû (εὖ), som betyr «god, vel», og phḗmē (φήμη), som betyr «profetisk tale; rykter, snakk».Liddell, Henry George; Scott, Robert: φήμη, A Greek-English Lexicon, Perseus.tufts.edu Eufeme er en referanse til den kvinnelige greske gudinne for lovord og positivitet, og som er en av khariterne. Selve begrepet eufemisme ble i seg selv brukt som en eufemisme av antikkens grekerne; med betydningen «å holde en hellig stillhet», således å snakke godt ved ikke å snakke i det hele tatt.

 Hensikt 
 Omgåelse 
Grunner til å bruke eufemismer varierer etter kontekst og hensikt. Vanligvis brukes eufemismer for å unngå direkte å snakke om emner som kan anses som negative eller pinlige, for eksempel død, sex, utskillende kroppsfunksjoner. De kan være skapt for uskyldige, velmente formål eller ondsinnet og kynisk, med vilje for å bedra og forvirre.

 Skadebegrensning 
Eufemismer brukes også for å dempe, myke eller bagatellisere alvoret i storstilt urettferdighet, krigsforbrytelser eller andre hendelser som garanterer et mønster av unngåelse i offisielle uttalelser eller dokumenter. Et eksempel på dette er under den russiske angrepet og invasjonen av Ukraina i 2022, der Russlands president Vladimir Putin i sin tale som startet invasjonen, kalte invasjonen for en «militær spesialoperasjon», og unngår således bevisst ordet krig.«Year in a word: ’Special operation’», Financial Times. 29. desember 2022.Engvik, Inga Vinje (3. juni 2022): «Russland: Derfor er det en spesialoperasjon, og ikke en krig», ABC Nyheter

 Fonetisk modifikasjon 
Fonetisk eufemisme brukes til å erstatte ord som ellers kan oppfattes som banning og blasfemi, og reduserer deres intensitet. Slike endringer kan være på norsk å bruke pokker framfor djevelen, som i gå pokker i vold egentlig betyr å gå til helvete.«pokker», NAOB Tilsvarende er filleren eufemistisk for fanden.«filleren», NAOB På engelsk omtalles betegnelser som «clipping», det vil si forkortelser, eksempler er Jeez egentlig Jesus, og si kun what the... framfor «what the hell». Også direkte lette omsrkivninger som oh my gosh («oh my God»), frickin («fucking»), darn («damn») eller oh shoot («oh shit»). Dette går langt tilbake i tid: eksempelvis ble det i engelsk renessanseteater forbudt ved sensurlov i 1606 for skuespillere å banne på scenen (Act to Restraine Abuses of Players).Gazzard, H. (2009): "An Act to Restrain Abuses of Players (1606)", The Review of English Studies. 61 (251), s. 495–528. doi:10.1093/res/hgp066 Således kunne William Shakespeare skrive ’sblood framfor eden «God's blood», som var vanlig i middelalderen og tidlig moderne tid, men sjelden i dag.«'sblood», Wiktionary«'sblood», Collins Dictionary

Den eufemistiske tredemølle
I noen språk blir eufemismer i mer eller mindre rask rekkefølge selv tabu eller blir oppfattes som stigmatiserende, så de skiftes ut med nye eufemismer. Tendensen til at eufemismer selv må erstattes av nye eufemismer, er blitt omtalt som «den eufemistiske tredemøllen» av språkforskeren Steven Pinker.Tidsskrift for den norske legeforening (2012): http://tidsskriftet.no/2012/08/sprakspalten/det-vanskelige-ordet-angivelig

I norsk kan behovet for eufemismer føre til en relativt rask utskiftning av ord på visse områder. I vår tid er menneskelige egenskaper og etnisk tilhørighet typiske eksempler. «Krøpling» var en gang et nøytralt ord. Etter hvert ble det oppfattet som belastende og erstattet med «vanfør», som senere i mer eller mindre rask rekkefølge ble avløst av «handicappet», «funksjonshemmet», «menneske med funksjonshemming» og «menneske med funksjonsnedsettelse».

Se også
Noanavn, Noaord. Ord som brukes for å unngå påkallelse (f.eks. «gråtass» istedenfor «ulv»).

 Referanser 

 Eksterne lenker 
 «Om tabufelter og eufemismer», Språkrådet
 Hem, Erlend (28. januar 2014): «Ta repern», Tidskriftet Den norske legeforening
 Lippe, Berit von der (11. januar 2003): «Vakre språkbilder - i krig og (u-?) fred», Bergens Tidende 

Kategori:Lingvistikk
Kategori:Retorikk
Kategori:Greske ord og uttrykk
Kategori:Selvsensur